- Radu Drăguşin, mesaj superb după ce a fost integralist în Tottenham – Luton
- Spurs s-a impus cu 2-1, după ce oaspeţii au deschis scorul în debutul partidei
Radu Drăguşin a transmis un mesaj superb pe contul său de Instagram, după ce a fost integralist în Tottenham – Luton 2-1. Echipa fundaşului central român s-a impus în meciul din etapa cu numărul 30 din Premier League, după ce a fost nevoită să întoarcă scorul.
Titular pentru a doua etapă la rând la Tottenham, Drăguşin a obţinut şi prima victorie din postura de integralist, după ce etapa trecută, Spurs pierdea fără drept de apel pe terenul lui Fulham.
Radu Drăguşin, mesaj superb după ce a fost integralist în Tottenham – Luton 2-1
La miezul nopţii, la câteva ore după ce partida de pe Tottenham Hotspur Stadium s-a încheiat, Radu Drăguşin a postat un mesaj pe contul său de Instagram. Fundaşul român a fost extrem de încântat de victoria de pe teren propriu cu Luton şi a scris că toată munca sa a dat roade, după o perioadă în care a stat mai mult pe banca echipei lui Ange Postecoglou:
"Victorie pe terenul nostru în această seară! Sunt încântat să fac parte din această echipă extraordinară! Munca grea dă roade, iar meciul din această seară a fost dovada. Să continuăm să mergem înainte", a scris Radu Drăguşin, pe contul său de Instagram.
View this post on Instagram
A post shared by Radu Dragusin (@radudragusin5)
După această victorie, Tottenham a ajuns la 56 de puncte şi continuă lupta pentru locurile de UEFA Champions League. Echipa lui Postecoglou este la 3 puncte în spatele lui Aston Villa, echipa de pe locul 4. Mai mult, Spurs are un meci mai puţin disputat faţă de formaţia lui Unai Emery.
Etapa viitoare, Tottenham rămâne la Londra. Echipa lui Radu Drăguşin merge pe London Stadium, pentru meciul cu West Ham. "Ciocănarii" vin după o înfrângere dramatică pe terenul lui Newcastle. Formaţia lui David Moyes conducea cu 3-1 în minutul 77, dar "coţofenele" s-au impus în cele din urmă cu 4-3.
Radu Drăguşin, reacţie nervoasă în timpul meciului Tottenham – Luton
Radu Drăguşin a avut o reacţie nervoasă în timpul meciului Tottenham – Luton, din etapa a 30-a din Premier League. Fundaşul central român, titularizat din nou de Ange Postecoglou, a avut o primă repriză de coşmar.
Spurs a primit gol, după numai trei minute, de la ocupanta locului 17 din campionatul Angliei. Tahith Chong a profitat de o gafă a defensivei adverse şi l-a învins pe Vicario.
Spiritele s-au încins chiar înainte de pauză, iar Drăguşin a fost în prim-plan. Chong a fost faultat de Bissouma, iar fundaşul român a oprit o repunere rapidă a jocului. A luat mingea în mână, spre nemulţumirea rivalilor.
Luke Berry i-a "aruncat" cuvinte grele, moment în care Drăguşin a reacţionat nervos şi l-a împins. Scandalul putea căpăta proporţii, dar Mpanzu a intervenit şi i-a despărţit. Arbitrul era chiar în apropiere şi l-a chemat pe internaţionalul român.
Jarred Gillett a purtat o discuţie cu Drăguşin şi l-a avertizat că îi va acorda cartonaşul galben în cazul în care situaţia se va repeta.